和人賦琴高魚
作者：吳潛
朝代：宋

paragraphs: 仙人藥苗化爲魚，身雖纖細味豐腴。
土人涉溪如採荇，以布爲網猶恐疏。
不比吳王耽嗜鱠，松江千古留腥滓。
好似春茶槍與旗，俯視銀條不足數。
人生所樂在家鄉，何必定食河之魴。
琴高仙游不可躡，自向崑崙朝玉皇。
玉皇一笑倚天末，乞與五湖任囊括。
扁舟煙雨歸去來，卧聽魚槎聲濊濊。